[{"text_idx": "#000001", "text": "La nuna stato de C\u0302ina Budhismo estas ege interesa c\u0302ar la situacio rapide s\u0302ang\u0302ig\u0302as. La C\u0302ina Budhismo farig\u0302is granda religio en C\u0302inio dum la unua jarmilo P.K. sed iom post iom malviglig\u0302is dum la dua jarmilo. Dum la posta periodo, C\u0302ina Budhismo farig\u0302is pli c\u0302ineca kaj la tri instruoj de C\u0302inio: Konfucianismo, Dau\u0306ismo, kaj Budhismo iom kunfadig\u0302is. En la 20a jarcento, C\u0302ina Budhismo en C\u0302inio multe suferis pro mililtoj kaj politika malstabileco. Tamen Japana Budhismo, kies kerno estis C\u0302ina Budhismo, disvastig\u0302is al la cetera mondo pro la forteco de Japanio politike, kulture, kaj ekonomie. Japanaj budhanoj modernigis budhismon per akademia esploro pri la c\u0302inaj budhismaj sutroj. Pro tio preskau\u0306 c\u0302iuj aziaj budhanoj nuntempe uzas la japanan Taisho\u0304-tripitakon. Pro la frua misia agado de japanaj budhanoj tra la mondo, la vorto por meditado en la orienta azia budhisma tradicio estas konata kiel \u201czen\u201d lau\u0306 la japana prononcado kaj ne \u201cc\u0302an\u201d lau\u0306 la mandarena c\u0302ina maniero."}, {"text_idx": "#000002", "text": "Sed c\u0302io c\u0302i rapide s\u0302ang\u0302ig\u0302is pro la ekonomia kresko de C\u0302inio kaj Orienta Azio g\u0302enerale. Inter la diversaj c\u0302inaj komunumoj, Budhismo plej aktivas en Tajvano. Tie trovig\u0302as tri grandaj groupoj kun internacia influo: Foguangshan \u4f5b\u5149\u5c71 \u201cBudha Lumo,\u201d Fagushan \u6cd5\u9f13\u5c71 \u201cDharma Drum,\u201d Tzu-Chi Fondaj\u0302o \u6148\u6fdf\u57fa\u91d1\u6703. Fogu\u0306angs\u0302an (BLIA) estas unu el la plej grandaj budhanaj organizoj de la c\u0302ina budhisma tradicio kaj ties centroj trovig\u0302as preskau\u0306 en c\u0302iuj landoj kaj c\u0302efaj urboj en la kvin kontinentoj. Fagushan estas notita per ties akademia atingo. Unu el ties projektoj estas CBETA, kiu estas dig\u0302italigo de la c\u0302inaj budhismaj tekstoj, kaj estas vaste uzata. Laste Tzu-Chi estas la plej granda bonfara budhana organizo kun pli ol 10 milionoj da membroj en 47 landoj. La budhanoj en aliaj aziaj landoj estas multnombraj sed ne ekzistas grandaj organizoj kiel tiuj en Tajvano."}, {"text_idx": "#000003", "text": "En C\u0302inio tamen ekzistas unikaj oportunoj por Budhismo en la estonteco. Unue, la nuna c\u0302ina registaro estas tre favora al Budhismo, kiu estis konsiderata helpa socia faktoro kaj unuigilo de amikoj tra la mondo, c\u0302u kulture, c\u0302u politike. Due, trovig\u0302as c\u0302iuj tri tradicioj de Budhismo ene de C\u0302inio kun longaj historoj. La Teravada tradicio trovig\u0302as en la Yunnan-gubernio kaj sud-okcidentaj partoj de C\u0302inio kiu ligig\u0302as al Birmo kaj Tajlando. La Tibeta tradicio trovig\u0302as en la Tibeta kaj Mongola regionoj. Laste la C\u0302ina Mahajana tradicio trovig\u0302as en la ceteraj partoj de C\u0302inio. La tri tradicioj vivantaj plejparte harmonie kunekzistas."}, {"text_idx": "#000004", "text": "Laste mi s\u0302atus montri al vi la Ci S\u0302an Monah\u0302ejo \u6148\u5c71\u5bfa kie mi nun trovig\u0302as. Profesie mi okupig\u0302as pri esploro pri Budhismo kaj mia laborejo trovig\u0302as en budhisma art-muzeo ene de la monah\u0302ejo. En la muzeo trovig\u0302as la tripitakoj de la tri tradicioj \u2013 la palia de la teravada tradicio, la tibeta de la tibeta tradicio, kaj la c\u0302ina de la c\u0302ina tradicio. Krom modernig\u0302o de Budhismo, unu el la plej signifoplenaj disvolvig\u0302oj de Budhismo dum la venontaj jardekoj estas vers\u0302ajne la reciproka influo inter la tri tradicioj. Tian disvolvig\u0302on ni atestos eble en C\u0302inio."}]